Dumper prisen på lynladning til 1 kr. resten af året

Resten af året kan elbilister fylde batteriet til lav pris hos Shell. Energiselskabet DCC Energi sænker nemlig kWh-prisen på lynladning til 1 krone resten af året. Tiltaget er markedsføring for Shell Card Privat. Prisen er nemlig betinget af, at man betaler med kortet.

– Ikke nok med, at vores kort giver rabat på vores egne lynladere, som mange kender fra deres benzin-kort. Du kan også bruge det nye Shell Card til betaling på over 22.000 andre ladestandere i Danmark foruden 700.000 ladestandere rundt om i Europa, siger Lena Løwe Sørensen, kommerciel direktør i DCC Energi.

Til dato har DCC Energi installeret 66 lynladere i det landsdækkende ladenetværk, som energiselskabet driver i Danmark sammen med bl.a. lokale forhandlere. Alene i år har 24 tankstationer fået etableret en lynlader med en kapacitet på enten 150 KW eller 300 KW.

Ifølge Lena Løwe Sørensen er ambitionen, at DCC Energi inden udgangen af 2025 råder over et landsdækkende ladenetværk på omkring 100 lynladere, der er forenet i én betalingsløsning i form af Shell Card.

– Vi hører tit fra elbilisterne, at det kan være besværligt og ugennemsigtigt at lade på tværs af de forskellige udbydere. Blandt andet fordi det kræver forskellige apps eller brikker alt afhængig af, hvor man lige kører. Det vil vi gerne være med til at gøre op med. Derfor har vi udviklet en betalingsløsning, der går på tværs af hovedparten af de mange ladeoperatører og gør det lettere at være elbilist, forklarer hun.

Prissænkningen på lynladning bliver skudt i gang den 12. november og omfatter ladning på alle Shell Recharge-lynladere i Danmark. Tilbudet løber frem til midnat den 31. december 2024. Shell Card Privat kortet skal være den nyeste type, der har et ladesymbol øverst i højre hjørne.

Dumper prisen på lynladning til 1 kr. resten af året